大人生日
作者：李處權
朝代：宋

paragraphs: 天欲斯文起，時將此道隆。
昭明應熊夢，爽拔降神崧。
業則真王佐，猷當沃帝聰。
尊經獨韋氏，識字必揚雄。
制作超前輩，篇章萃古風。
不憂時易失，卻怕俗多聾。
日月胸襟裏，江湖度量中。
讒深遭璧玷，施博儘金空。
指日風雲會，来時雨露蒙。
經綸觀世業，潤色付宗工。
炯炯丹心壯，氲氲浩氣充。
檜壇休跨鹿，丹鼎且蟠龍。
載誕佳辰及，高門喜氣融。
捧觴欣有祝，陳頌愧無功。
舞鶴窺筵淨，偷桃照座紅。
孔庭詩禮集，請訪吸川虹。